Vrou moontlik weens taxi-geweld geskietDie foto is deur @Roodekranswatch op Twitter gelaai. ŉ Vrou van Johannesburg is Dinsdagoggend in Roodepoort geskiet in ŉ voorval wat moontlik aan taxi-geweld verbind kan word. Hoof.supt. Wayne Minnaar, ŉ woordvoerder van die Johannesburgse metropolisie, het gesê die vrou is deur ŉ groep mans wat lukraak begin skiet het, gewond. Die skietery het by die kruising van Ontdekkersweg en CR Swartrylaan in die Wes-Rand plaasgevind. “Die beseerde vrou is na ŉ nabygeleë hospitaal geneem en vier minibustaxi’s is beskadig,” het Minnaar gesê. Konst. Vincent Mashiteng, ŉ woordvoerder van die polisie, het gesê die polisie is op soek na drie mans wat in ŉ blou Toyota Corolla ná die skietery van die toneel gevlug het. Hy het gesê die drie verdagtes het langs die pad geloop toe hulle lukraak op die taxi’s en ander verbygaande voertuie losgebrand het. “Ten minste 10 skote is afgevuur, een daarvan het die vroulike motoris getref,” het Mashiteng gesê. Niemand in die taxi’s is beseer nie. Die moontlikheid word ondersoek of die skietery verband hou met ŉ skietvoorval wat Maandag in Diepsloot plaasgevind het. Dit volg nadat taxi-bestuurders begin staak het. Hulle dring daarop aan om taxi-base te word. Niemand is nog in verband met die voorvalle in hegtenis geneem nie.